מתיו קאסל

מתיו קאסל (באנגלית: Matthew Cassel; נולד ב-23 במרץ 1982) הוא עיתונאי, צלם עיתונות ויוצר דוקומנטרי יהודי-אמריקאי, הידוע בעבודתו הנרחבת בסיקור המזרח התיכון.

 ביוגרפיה 
קאסל נולד ב-1982 לאביו דאגלס קאסל ואימו גייל לוקסנבורג. הוריו חיו בשנות השבעים באפגניסטן ושבו לארצות הברית לפני שנולד, שם שמרו על קשר עם פליטים אפגנים גולים שהיו חלק מילדותו של קאסל. משפחתו מצד אמו הגיעה לארצות הברית בתחילת המאה ה-20, וסבו איזידור לוקסנבורג (1926–2025) לחם בשורות צבא ארצות הברית במלחמת העולם השנייה באירופה.

מתיו ואחותו לייני גדלו בשיקגו, קיבלו חינוך יהודי ולמדו עברית בבית הספר, וב-2003 ביקר קאסל לראשונה בישראל.

 קריירה מקצועית 
קאסל החל את דרכו העיתונאית כאשר התמחה בסוכנות הצילום VII בפריז בשנת 2005.

ב-2006 ייסד במחנה הפליטים בלאטה את Picture Balata, סדנה ללימוד צילום לצעירים פלסטינים בגילאי 11-18. בשנת 2007 לקח שלושה ממשתתפי הסדנה לסיור בארצות הברית, אך כשביקש לשוב עימם למחנה הפליטים, נמנעה כניסתו לישראל. הוא עבר ללבנון והחל לדווח משם עבור אתר החדשות האמריקני הפרו-פלסטיני The Electronic Intifada עד לשנת 2011.

ב-2010 הגיע מלבנון לרצועת עזה דרך מצרים, בעקבות פתיחת מעבר רפיח לכניסת עיתונאים לראשונה לאחר מבצע עופרת יצוקה, והעביר משם דיווחים מצולמים. בהמשך אותה שנה נסע לאיראן מטעם המגזין In These Times כדי לדווח על המחאה לאחר הבחירות לנשיאות איראן 2009.

ב-2011 הצטרף כעיתונאי לרשת "אלג'זירה" באנגלית, והתפרסם כשסיקר את אירועי האביב הערבי וסיפק עדכונים וניתוחים רציפים ישירות מכיכר תחריר בקהיר. לאחר עבודתו במצרים, המשיך קאסל לסקר את אירועי "האביב הערבי" גם בלוב, סוריה ותוניסיה, וכן היה אחד העורכים של אוסף העדויות האישיות ממשתתפי האירועים שליקטה הסופרת הסורית סמר יזבכ תחת השם Diaries of an Unfinished Revolution Voices from Tunis to Damascus.

בשנת 2013, במסגרת תפקידו כעיתונאי, הותר לו להיכנס שוב לישראל, שם תיעד את סיפורו האישי בסרט הדוקומנטרי Identity and Exile שזכה בפרס הסרט הדוקומנטרי בפסטיבל מונטה קרלו. ב-2014 היה חלק מצוות ההקמה של הפלטפורמה הדיגיטלית של אלג'זירה,AJ+, באיסטנבול.

בשנת 2016 ביים עבור הניו יורקר סדרה דוקומנטרית בת שישה חלקים על מסעה של משפחת פליטים מסוריה לאירופה. בשנת 2019 יצר עבור NBC Left Field בשיתוף פעולה עם הצלב האדום את סדרת הדוקו The Missing, שעקבה אחרי חמש משפחות מהגרים, שבמהלך מסעם נעלם אחד מבני המשפחה.

בהמשך, הצטרף קאסל לרשת Vice כמפיק וכתב, והמשיך להתמקד במזרח התיכון. הוא דיווח על המלחמה נגד דאעש בעיראק והפיק קטעי דוקו בנושאים אזוריים שונים, כולל משבר הפליטים וחוסר היציבות הפוליטית בלבנון. כמו כן כתב על אתיקה עיתונאית, וטען בעד גישה מותאמת-הקשר ואמפתית יותר לדיווח על ענייני חוץ, במיוחד בעולם הערבי והמוסלמי.

ב-2025, במהלך מלחמת חרבות ברזל, יצר עבור הגרדיאן דוקו של שלושה חלקים בשם Along the Green Line בו ראיין ישראלים ופלסטינים משני עברי הקו הירוק על עמדותיהם בנוגע לסכסוך הישראלי-פלסטיני.

 חיים אישיים 
קאסל סיפר כי הוא ואימו היהודייה מסוכסכים בשל דעותיו הפרו-פלסטיניות, ולאחר שראתה אותו עם דגל פלסטין בהפגנה אמרה לו כי היא אינה רואה בו עוד כבנה. לימים הצליחו השניים לשקם את יחסיהם.

 קישורים חיצוניים 



 כתבות מאת מתיו קאסל באתר אלג'זירה

 הערות שוליים 

קטגוריה:עיתונאים אמריקאים
קטגוריה:עיתונאים יהודים אמריקאים
קטגוריה:צלמים אמריקאים
קטגוריה:צלמי עיתונות אמריקאים
קטגוריה:צלמי עיתונות יהודים
קטגוריה:יהודים אמריקאים
קטגוריה:במאי סרטים תיעודיים יהודים
קטגוריה:במאי סרטים תיעודיים אמריקאים
קטגוריה:אמריקאים שנולדו ב-1982